ילדכם אולי מקבל טיפול תרופתי, אבל ישנן סיטואציות המתרחשות בבית שאתם לא תמיד יודעים כיצד להתמודד עימן. קבלו את כל הטיפים שיעזרו לכם להיות פחות אובדי עצות, ושייתנו לכם כיוון.
ילדים עם הפרעות קשב וריכוז מתקשים לשמור על קשב לאורך זמן, קל מאוד להסיח את דעתם, ולכן, הם יתקשו להקשיב למה שיש לכם כהורים להגיד אם תדברו במשפטים ארוכים מידי. אם אתם רוצים לספר לילד דבר מה, להעמיד אותו על טעותו או להסביר לו מדוע אתם כועסים עליו, דברו במשפטים קצרים וברורים, הקפידו על קשר עין עם הילד לאורך כל השיחה וחזרו על הנאמר מספר פעמים בכמה דרכים שונות, כדי לוודא שהוא הבין ושהמסר נקלט.
תזונה בריאה, פעילות ספורטיבית ושנת לילה איכותית יכולות לתרום לשיפור בתפקוד של הילד הסובל מהפרעות קשב וריכוז. רצוי לשנות את התפריט התזונתי שלו, כך שהוא יתבסס על תזונה כמה שיותר טבעית (מומלץ במיוחד להיפטר מסוכר לבן, ממוצרי חלב, מגלוטן ומחומרי טעם מלאכותיים), לדרבן אותו לבצע פעילות ספורטיבית שהוא אוהב על בסיס קבוע, ולהקנות לו הרגלי שינה נכונים שיאפשרו שנת לילה רציפה וארוכה.